Taiwan, primer estat asiàtic en legalitzar el matrimoni homosexual
El Parlament de Taiwan ha aprovat avui per àmplia majoria el projecte de llei per legalitzar el matrimoni entre persones del mateix sexe, en un gest legislatiu sense precedents a la regió i que ha generat un intens debat polític a l’illa.
Els diputats del Partit Progressista Democràtic, majoritari al parlament, han donat suport a una mesura que finalment ha tirat endavant amb 66 vots a favor i 27 en contra. La reforma, que equipara les proteccions legals de tots els matrimonis, entrarà en vigor una vegada la promulgui la presidenta taiwanesa, Tsai Ing–wen.
Milers de partidaris del matrimoni entre persones del mateix sexe han desafiat la pluja i s’han reunit a la rodalia del parlament per assistir en primera persona a aquest històric debat parlamentari. ‘El primer d’Àsia’, han proclamat els manifestants, molts d’ells amb emblemes en favor de la comunitat LGTBI.
‘El 17 de maig de 2019 a Taiwan l’amor ha guanyat. Hem fet un gran pas cap a la veritable igualtat i hem fet de Taiwan un país millor’, ha celebrat a Twitter, Tsai Ing-wen, que es pot veure perjudicada indirectament per la mesura de cara a la seva possible reelecció en els comicis de 2020.